सोमनाथ चटर्जी की बेटी अनुशिला बासु माकपा पार्टी और उसके नेताओं से इस कदर नाराज हैं कि उन्होंने कहा कि ‘मेरे पिता ने अपने जीवन के अंतिम दिनों में जो कुछ झेला, उसके लिए एक व्यक्ति जिम्मेदार है। हालांकि इस दिन मैं उनका नाम नहीं लेना चाहती।’ गौरतलब है कि 2008 में जब सोमनाथ चटर्जी को पार्टी से निष्कासित किया गया तो उस वक्त माकपा के महासचिव प्रकाश करात थे। सोमनाथ चटर्जी के परिजनों ने पश्चिम बंगाल की सीएम ममता बनर्जी की तारीफ की और कहा कि वह जानती हैं कि कौन सम्मान का हकदार है। उल्लेखनीय है कि सोमनाथ चटर्जी ने साल 2008 में लोकसभा अध्यक्ष रहते हुए यूपीए-1 सरकार के खिलाफ इंडो-यूएस डील के मुद्दे पर अविश्वास प्रस्ताव का समर्थन करने से इंकार कर दिया था। इसी मुद्दे पर लेफ्ट पार्टी ने यूपीए सरकार से समर्थन वापस ले लिया था। बाद में सोमनाथ चटर्जी को पार्टी लाइन का अनुसरण नहीं करने पर उन्हें पार्टी से निष्कासित कर दिया गया था। सोमनाथ चटर्जी ने उसके बाद कभी भी सक्रिय राजनीति में हिस्सा नहीं लिया और ना ही कभी लेफ्ट के खिलाफ कोई बात कही। सोमनाथ चटर्जी के परिजनों के अनुसार, पार्टी से निष्कासन की घटना को वह अपनी जिंदगी का सबसे दुखद दिन मानते थे।